Page:Scotland's skaith, or, The sad effects of drunkenness (2).pdf/3



3

Sic was Jean, whan Will first mawing! Spied her on a thraward beast; Flew like fire, and, just when falling, Kept her on his manly breast.

Light he bare her, pale as ashes, Cross the meadow fragrant, green, Placed her on the new mown rashes, Watching sad her opening een.

Sic was Will, when poor Jean, fainting Drapt into a lover's arms; Wakened to his saft lamenting, Sighed and blushed a thousand charms.

Soon they loo'd, and soon war buckld, Nane took time to think and rue: Youth, and worth, and beauty, coupled, Luve had never less to do.

Three short years flew by fu canty, Jean and Will thought them but ane; Ilka day, brought joy and plenty, Iika year a dainty wean.

Will wrought sair, but aye wi' pleasure; Jean the hale day span and sang; Will and weans her constant treasure, Blest wi them, nae day seemed lang.

Trig her house, and oh! to busk aye Ilk sweet bairn was a' her pride, But at this time NEWS and WHISKY Sprang nae up at ilk road side.